Натурална школа

Натурална школа - означѣня нового пруда русского реализма, котрый ся зачав в 1840-х роках в России и быв основаный на творчых традициях Н. В. Гоголя и естетицѣ В. Г. Белинского. == Взник == Назву Натурална школа придумав Ф. В. Булгарин и первый раз ся появила в новинцѣ Северная пчела ч. 22, 26.02.1846 в его полемичной статьи з намѣром понизити новый литературный пруд. Але Белинскый придав тому пруду позитивный вызнам, окресливши го як социалну завданку и потребу часу, и зачав хосновати тоту назву як термин на означѣня рамена русского реализма, звязаного з традициями Н. В. Гоголя. Сформованя ся Натуралной школы припало на рокы 1842-1845, коли група писательох (Н. А. Некрасов, Д. В. Григорович, И. С. Тургенев, А. И. Герцен, И. И. Панаев, Е. П. Гребѣнка, В. И. Даль) сполчила ся под идейным вплывом Белинского при часописѣ Отечественные записки. == Характер == Програмныма публикациями им ся стали зборникы Физиология Петербурга (ч. 1-2, 1845) и Петербургский сборник (1846). Первый из них обсяговав так званы «физиологичны начеркы», циже прямы замеркованя, зарисовкы, штось як знимкы з натуры - физиологию живота великого города. Тот жанер взникнув во Франции в 1820-ы рокы и вплынув на вывой русского «физиологичного начерка». Зборник Физиология Петербурга зображовав типы и каждоденность роботникох, дробных урядникох, декласованого люда столицѣ, а быв проятый критичным позераньом на реалиту. «Петербургский сборник» выникав пестротов жанрох, оригиналностьов молодых талантох.Там была перва повѣсть Ф. М. Достоевского Бедные люди, дѣла Некрасова, Герцена, Тургенева идр. Од року 1847 органом Натуралной школы ся став часопис Современник. Манифест Натуралной школы быв выкладеный во вступном словѣ Белинского ку зборнику Физиология Петербурга, де Белинскый писав о потребѣ реалистичной литературы, котра бы указовала российску реалиту, але писателѣ мають, по мысли Белинского, не лем знати тоту реалиту, но и добрѣ ю розумѣти, не лем позерати, но и судити. Пропагуючи гоголевскый реализм, Белинский писав, же Натурална школа вецей усвѣдомлено, неж то было перед тым, хоснуе метод критичного указаня реалиты, закладеный в сатирѣ Н. В. Гоголя. == Далшый вывой == Натурална школа была критикована зо всѣх бокох за «прихылность ку низкому люду», «смѣтьофилство», политичну несполягливость (Булгарин), намѣрено негативный погляд, наслѣдованя найновшой французской литературы. По смерти Белинского (1848) сама назва Натурална школа была заказана цензуров. В 1850-ых рокох намѣсто того хосновали термин «гоголевскый напрям». В наступном часѣ термин «гоголевскый напрям» достав ширшый вызнам, як властно Натурална школа, став ся синонимом критичного реализма. == Жерела и одказы == Белкина М. А. (1968). Натуральная школа. in Сурков А. А.. Краткая литературная энциклопедия. Т. 5: Мурари - Припев. Москва: Государственное научное издательство «Советская энциклопедия». pp. 135-137. Натуральна школа. Літературознавча енциклопедія (у двох томах). Том 2 (Автор-укладач Ковалів Ю. І. ed.). Київ: «Академія». 2007. p. 104. ISBN 978-966-580-234-1. Манн Ю. В. (2001). Натуральная школа. in Николюкин А. Н.. Литературная энциклопедия терминов и понятий. Москва: НПК «Интелвак». pp. 620-621. ISBN 5-93264-026-Х.

Source: original